Die Pos | Sport | Tree aan vir gewilde wedloop
Tree aan vir gewilde wedloop
13 October 2017 l Die Pos-span/The Post team l Views: 220 l 5 months ago
Die gewilde jaarlikse SuperSpar-wedloop op Bela-Bela-wedloop gaan vanjaar voort ondanks 'n groot terugslag van die hoofborg, Bela-Bela SuperSpar.
Die Warmbad/Bela-Bela-marathonklub is in 1990 gestig en het veral bekendheid verwerf as organiseerders van die SuperSpar-wedloop wat jaarliks in November aangebied word.
Die hoofborg van dié wedloop is al vir die afgelope 18 jaar Bela-Bela SuperSpar wat deur die Coetzee-familie besit word. Carel en Wiehahn Coetzee (snr.) het deur die jare nog altyd 'n oop hart én hand vir die Bela-Bela-marathonklub én die breër gemeenskap gehad.
'n Brand het vanjaar in die vroeë oggendure van Saterdag, 23 September, in Bela-Bela SuperSpar uitgebreek wat groot skade aangerig het en dié onderneming was genoop om sy deure tydelik te sluit. Die Coetzee-familie het egter besluit om steeds die borgskap vir die SuperSpar-wedloop na te kom om te verseker dat dié geleentheid steeds vir drawwers én stappers 'n heerlike ervaring, met groot kontantpryse op die spel, sal wees.
Die wedloop vind vanjaar op Saterdag, 11 November, plaas en daar is vier afstande waarvoor atlete kan inskryf: 42,2-, 21,1-, 10- en 5 km.
Die marathonklub wil vanjaar 'n beroep doen op plaaslike inwoners, skole en atlete van dorpe in die omgewing om in groot getalle in te skryf in veral die 5 en 10 km afstande en daardeur aan SuperSpar terug te gee wat dié onderneming deur die jare vir die gemeenskap beteken het.
Inskrywings kan vooraf gedoen word by www.entrytime.co.za. Inskrywingsvorms is ook beskikbaar by Hout is Goud en Essential Marketing in die Bushveld Mall op Bela-Bela.
Voorafinskrywings sluit op Maandag, 6 November, maar atlete kan ook op die dag van die wedloop inskryf.
Die wedloop begin én eindig by Hoërskool Warmbad en almal wat die onderskeie afstande voltooi, sal medaljes ontvang.
Vir meer inligting oor die wedloop skakel 079 555 6934 of stuur 'n e-pos na belabelamarathon@gmail.com(.)